*248. számú előterjesztés*

**Kegyeleti közszolgáltatási tevékenység végzésére vállalkozó kiválasztása**

|  |
| --- |
| **Előterjesztő:** Dr. Bozsolik Róbert polgármester**Készítette:** Bozsolik Zoltán mb. városüzemeltetési irodavezető**Törvényességi ellenőrzést végezte:** Kondriczné dr. Varga Erzsébet jegyző |

***Tisztelt Képviselő-testület!***

A kegyeleti közszolgáltatási tevékenység végzésére szóló, jelenleg érvényes szerződés 2020.12.31. napon lejár.

A temetőkről és a temetkezésről szóló 1999. évi XLIII. törvény 3. § h) pontja alapján kegyeleti közszolgáltatásnak minősül:

a köztemető fenntartását, továbbá üzemeltetését magába foglaló egyéni és közösségi kegyeleti célú, az elhunyt emlékének megőrzésére irányuló önkormányzati tevékenységek összessége;

A törvény 39. § (2) e) pontja szerint a szerződés érvényességi ideje 5 évnél rövidebb és 15 évnél hosszabb nem lehet.

Magyarország 2020. évi központi költségvetéséről szóló 2019. évi LXXI. törvény 70. § (2) pontja szerint a közszolgáltatói szerződésekre vonatkozó nemzeti közbeszerzési értékhatár 2020. január 1-jétől 2020. december 31-éig szolgáltatás megrendelése esetében 50,0 millió forint.

Beszerzési eljárás került lefolytatásra.

Ajánlattételre szóló felhívás került kiküldésre három vállalkozónak, melynek tárgya:

Bátaszék Város köztemetőjének üzemeltetése.

Ajánlattevő feladata a fenti köztemető hatályos jogszabályoknak megfelelő fenntartását, továbbá üzemeltetését magába foglaló egyéni és közösségi kegyeleti célú, az elhunyt emlékének megőrzésére irányuló tevékenységek végzése. Ajánlattevő feladata gondoskodni a köztemetők rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint a közcélú zöldfelületek karbantartásáról, üzemeltetéséről, gondozásáról és szükség esetén azok felújításáról

A temetők rendeltetésszerű használatának érdekében Ajánlattevő feladata továbbá:

-az általa végzett kegyeleti közszolgáltatást más gazdasági tevékenységtől számvitelileg elkülöníti a Tvt. 39. § m) pontjának rendelkezése szerint

-biztosítani az eltemetés (sírhelynyitás) feltételeit

-gondoskodik a köztemető rendjének betartásáról, továbbá betartja és betartatja a temetőkre és temetkezésre vonatkozó jogszabályokban foglaltakat

-tájékoztatja a helyben szokásos módon a temetőlátogatókat az önkormányzati rendeletről és az egyéb irányadó szabályokról, valamint saját honlapján elkülönített módon megjeleníti ezen információkat -a hatályos jogszabályi rendelkezéseknek megfelelően vezeti és őrzi a nyilvántartó és sírbolthely könyvet, az eltemettetőnek, a jogosult hatóságoknak betekintést enged, felvilágosítást nyújt -megállapítja a temetőlátogatók kegyeletgyakorlásának feltételeit, a nyitvatartási időt, ezekről a temetőlátogatóknak írásos tájékoztatást nyújt az önkormányzati rendeletben foglaltaknak megfelelően

-gondoskodik a köztemetőben a kiszállított elhunytak átvételéről, tárolásáról, átadásáról

-meghatározza a temetési szolgáltatás, illetve a köztemetőben végzett egyéb vállalkozási tevékenységek ellátásának temetői rendjét ennek keretében az önkormányzati rendelet szerint nyilvántartást vezet a temetőkben végzett munkákról

-biztosítja a ravatalozó, és technikai berendezései, és a köztemető egyéb létesítményeinek üzemeltetését, karbantartását, javítását, tisztán illetőleg üzemképes állapotban tartását, előírt módon és gyakorisággal fertőtlenítését és legalább két évenként a helységek festését, meszelését

-üzemelteti és karbantartja a köztemető nyilvános illemhelyeit

-biztosítja a köztemető infrastruktúrájának üzemben- és karbantartását, üzemeltetésre átvételkor fennálló állapotát

-folyamatosan biztosítja a köztemető tisztán és jó állapotban tartását

-biztosítja a köztemető nyitását és zárását

-kijelöli a temetési helyeket

-gondoskodni az ügyfélfogadásról ügyfélszolgálati iroda, és a hozzá kapcsolódó irodai infrastruktúra fenntartásával Bátaszék közigazgatási területén a szerződés teljes időtartama alatt,

a.)április 1-től november 5-ig:06,00 - 21,00 óráig,

b.)november 6-tól március 31-ig:07,00 - 17,30 óráig

közötti nyitva tartással és a nap 24 órájában hívható ügyeleti telefon üzemeltetésével

-honlap üzemeltetés, szabad sírhelyekre vonatkozó adatok saját honlapon történő nyilvánosságának biztosítása, illetve üzemeltető saját honlapján, valamint hirdetőtábláján a veszélyes, rossz állapotú síremlékek listájának közzététele

-biztosítja az emlékművek, díszsírhelyek gondozását tisztán tartását.

A szerződés időtartama: 5 (öt) év határozott időtartam.

Az ajánlattételi határidő lejártáig kettő ajánlattevő nyújtotta be ajánlatát. Az ajánlat formai és tartalmi szempontoknak megfelel (lásd 1.sz. melléklet).

1. Az ajánlattevő neve: Panteon Kegyeleti és Szolgáltató Kft.

Az ajánlattevő lakóhelye/székhelye: 7100 Szekszárd, Alkony u. 1.

Ajánlati ár (2021. évi üzemeltetési díj): 5.000.000,-Ft + 27% Áfa (6.350.000,-Ft)

2. Az ajánlattevő neve: Dunaújvárosi Kegyelet Kft.

Az ajánlattevő lakóhelye/székhelye: 2400 Dunaújváros, Temető u. 60/b.

Ajánlati ár (2021. évi üzemeltetési díj): 5.800.000,-Ft + 27% Áfa (7.366.000,-Ft)

Javasoljuk a Panteon Kegyeleti és Szolgáltató Kft. ajánlattevővel bruttó 6.350.000,-Ft összeggel történő szerződéskötést.

***H a t á r o z a t i j a v a s l a t :***

**Kegyeleti közszolgáltatási tevékenység végzésére vállalkozó kiválasztására**

Bátaszék Város Önkormányzata Képviselő-testületének- a Kormány által a 478/2020. (XI. 3.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bátaszék Város Polgármestere

1. kegyeleti közszolgáltatási tevékenység végzésére, 2021.01.01.-2025.12.31. közötti időtartamra szerződést köt,
2. a kegyeleti közszolgáltatási tevékenység végzésére a Panteon Kegyeleti és Szolgáltató Kft.-t (7100 Szekszárd, Alkony u. 1.) bízza meg,
3. a 2021. évi üzemeltetési díjat – összhangban a szerződésben rögzített feltételekkel - bruttó 6.350.000,- Ft összegben az önkormányzat 2021. évi költségvetésének terhére biztosítja.

*Határidő: 2020. december 31.*

*Felelős*: Dr. Bozsolik Róbert polgármester

 (szerződés aláírásáért)

*Határozatról értesül*: Panteon Kegyeleti és Szolgáltató Kft.

 Bátaszéki KÖH városüz. iroda

Bátaszéki KÖH pénzügyi iroda

 irattár